TARYBOS SPRENDIMAS
2008 m. sausio 21 d.
pritaikantis Bulgarijos ir Rumunijos stojimo akto VIII priedą
(2009/172/EB)
EUROPOS SĄJUNGOS TARYBA,
atsižvelgdama į Bulgarijos ir Rumunijos stojimo sutartį,
atsižvelgdama į Bulgarijos ir Rumunijos stojimo aktą, ypač į jo 34 straipsnio 4 dalį,
atsižvelgdama į Komisijos pasiūlymą,
atsižvelgdama į Europos Parlamento nuomonę,
kadangi:
(1)
2005 m. rugsėjo 20 d. Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) (1) paramos kaimo plėtrai 70 straipsnyje nustatyta Bendrijos finansinio įnašo dalis procentais pagal kryptis.
(2)
Bulgarijos ir Rumunijos stojimo akto VIII priedo IV skirsnyje su pakeitimais, padarytais 2006 m. birželio 19 d. Tarybos sprendimu 2006/664/EB, pritaikančiu Bulgarijos ir Rumunijos stojimo akto VIII priedą (2), nukrypstant nuo Reglamento (EB) Nr. 1698/2005 70 straipsnio nustatyta Bendrijos EŽŪFKP finansinio įnašo, skiriamo Bulgarijos ir Rumunijos kaimo plėtrai, dalis kiekvienai krypčiai. Ši dalis gali sudaryti 80 % 1 krypčiai ir 3 krypčiai bei techninei pagalbai ir 82 % 2 krypčiai.
(3)
Bendro finansavimo dalis, numatyta kiekvienai krypčiai, negali būti taikoma sumoms, kurios pagal Bulgarijos ir Rumunijos stojimo akto VIII priedo I skirsnio E poskirsnį gali būti skiriamos ūkininkams, kurie turi teisę gauti papildomas tiesiogines valstybines išmokas ar paramą pagal 2003 m. rugsėjo 29 d. Tarybos reglamento (EB) Nr. 1782/2003 143c straipsnį, kuriuo nustatomos bendrosios taisyklės tiesioginei paramai gauti pagal bendrąją žemės ūkio politiką ir tam tikros paramos schemos ūkininkams (3).
(4)
Didžiausią Bendrijos finansinio įnašo dalį papildomoms tiesioginėms išmokoms reikia konkrečiai nustatyti ir siekiant pritaikyti 2006 m. gruodžio 15 d. Komisijos reglamentą (EB) Nr. 1974/2006, nustatantį išsamias Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai taikymo taisykles (4), kurio II priede numatomas orientacinis paramos paskirstymas pagal kaimo plėtros kryptį ir priemonę, įskaitant priemonę „papildomos tiesioginės išmokos“, taikymo taisyklės.
(5)
Kad būtų išsaugoti derybų dėl narystės rezultatai ir bendro finansavimo sistemos nuoseklumas atlikus reglamentų dėl kaimo plėtros techninį pritaikymą, turėtų būti nustatyta tokia pati didžiausia Bendrijos finansinio įnašo dalis procentais papildomoms tiesioginėms išmokoms, kokia nustatyta 1 ir 3 kryptims bei techninei pagalbai,
NUSPRENDĖ:
1 straipsnis
Bulgarijos ir Rumunijos stojimo akto VIII priedo IV skirsnis pakeičiamas taip:
„Nukrypstant nuo Reglamento (EB) Nr. 1698/2005 70 straipsnio 3 dalies a punkto, Bendrijos finansinis įnašas 1 ir 3 kryptims, techninei pagalbai ir papildomoms tiesioginėms išmokoms gali sudaryti 80 %.
Nukrypstant nuo Reglamento (EB) Nr. 1698/2005 70 straipsnio 3 dalies b punkto, Bendrijos finansinis įnašas 2 krypčiai gali sudaryti 82 %.“
2 straipsnis
Šis sprendimas įsigalioja kitą dieną nuo jo paskelbimo Europos Sąjungos oficialiajame leidinyje.
Priimta Briuselyje 2008 m. sausio 21 d.